Page:Catriona (1893).djvu/187

 gang wi' him. We had a grand take, I mind, and the way that the fish lay broucht us near in by the Bass, whaur we foregaithered wi' anither boat that belanged to a man Sandie Fletcher in Castleton. He's no lang deid neither, or ye could speir at himsel'. Weel, Sandie hailed.

"What's yon on the Bass?" says he.

"On the Bass?" says grandfaither.

"Ay," says Sandie, "on the green side o't."

"Whatten kind of a thing?" says grandfaither. "There cannae be naething on the Bass but just the sheep."

"It looks unco like a body," quo' Sandie, who was nearer in.

"A body!" says we, and we none of us likit that. For there was nae boat that could have broucht a man, and the key o' the prison yett hung ower my faither's at hame in the press bed.

We keept the twa boats close for company, and crap in nearer hand. Grandfaither had a gless, for he had been a sailor, and the captain of a smack, and had lost her on the sands of Tay. And when we took the gless to it, sure eneuch there was a man. He was in a crunkle o' green brae, a wee below the chaipel, a' by his lee lane, and lowped and flang and danced like a daft quean at a waddin'.

"It's Tod," says grandfather, and passed the gless to Sandie.

"Ay, it's him," says Sandie.

"Or ane in the likeness o' him," says grandfaither.

"Sma' is the differ," quo' Sandie. "De'il or warlock, I'll try the gun at him," quo' he, and broucht up